เทศบัญญัติเทศบาลตำบลสีคิ้วเทศบัญญัติเทศบาลตำบลสีคิ้วเรื่องกำหนดบริเวณห้ามก่อสร้าง ดัดแปลง ใช้หรือเปลี่ยนการใช้อาคารบางชนิดหรือบางประเภทภายในเขตเทศบาลตำบลสีคิ้วพ.ศ.๒๕๕๐ โดยที่เป็นการสมควรตราเทศบัญญัติเทศบาลตำบลสีคิ้วเรื่อง กำหนดบริเวณห้ามก่อสร้างดัดแปลง ใช้หรือเปลี่ยนการใช้อาคารบางชนิดหรือบางประเภทภายในเขตเทศบาลตำบลสีคิ้ว พ.ศ. ๒๕๕๐เพื่อให้สอดคล้องกับพระราชบัญญัติควบคุมอาคาร พ.ศ. ๒๕๒๒ เรื่องกำหนดบริเวณห้ามก่อสร้าง ดัดแปลง ใช้หรือเปลี่ยนแปลงการใช้อาคารบางชนิดหรือบางประเภทอาศัยอำนาจตามความในมาตรา ๖๐แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยมาตรา ๕แห่งพระราชบัญญัติเทศบาล (ฉบับที่ ๕) พ.ศ. ๒๕๑๐ ประกอบกับมาตรา ๙ แห่งพระราชบัญญัติควบคุมอาคาร พ.ศ. ๒๕๒๒เทศบาลตำบลสีคิ้ว โดยความเห็นชอบของสภาเทศบาลตำบลสีคิ้วและโดยความเห็นชอบของผู้ว่าราชการจังหวัดนครราชสีมา จึงตราเทศบัญญัติขึ้น ดังต่อไปนี้ข้อ ๑เทศบัญญัตินี้ เรียกว่า เทศบัญญัติเทศบาลตำบลสีคิ้วเรื่อง กำหนดบริเวณห้ามก่อสร้าง ดัดแปลงใช้หรือเปลี่ยนแปลงการใช้อาคารบางชนิดหรือบางประเภท ภายในเขตเทศบาลตำบลสีคิ้ว พ.ศ.๒๕๕๐ข้อ ๒[๑]เทศบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓บรรดาเทศบัญญัติ กฎ ข้อบังคับระเบียบ หรือคำสั่งอื่นๆ ในส่วนที่ได้ตราไว้แล้วในเทศบัญญัติที่มีอยู่ก่อนนี้ ขัดหรือแย้งกับเทศบัญญัตินี้ ให้ใช้เทศบัญญัตินี้แทนข้อ ๔ในเทศบัญญัตินี้อาคารพาณิชยกรรมค้าปลีกค้าส่งหมายความว่า อาคารที่ใช้ประโยชน์เพื่อการพาณิชยกรรมในอาคารหลังเดียวหรือหลายหลังโดยมีพื้นที่ใช้สอยอาคารรวมกันเพื่อประกอบกิจการขายปลีกขายส่งสินค้าอุปโภคและบริโภคหลากหลายที่ใช้ในชีวิตประจำวันตั้งแต่สามร้อยตารางเมตรขึ้นไปหรือไม่เกินสามร้อยตารางเมตร แต่มีลานขนถ่ายสินค้าเป็นส่วนประกอบลานขนถ่ายสินค้า หมายถึงพื้นส่วนที่เกินร้อยละ ๑๐ของพื้นที่อาคารส่วนที่เหลือจากการก่อสร้างอาคารพาณิชยกรรมตามกฎหมายหรือพื้นที่อื่นที่อาจใช้เป็นส่วนประกอบในการดำเนินกิจการพาณิชยกรรมก่อสร้าง หมายความว่าการก่อสร้างอาคารขึ้นใหม่ทั้งหมด ไม่ว่าจะเป็นการก่อสร้างขึ้นแทนของเดิมหรือไม่ดัดแปลง หมายความว่าเปลี่ยนแปลง ต่อเติม เพิ่ม ลด หรือขยายซึ่งลักษณะขอบเขต แบบรูปทรง สัดส่วน น้ำหนักเนื้อที่ของโครงสร้างของอาคาร หรือส่วนต่างๆ ของอาคารซึ่งได้ก่อสร้างไว้แล้วให้ผิดไปจากเดิมเจ้าพนักงานท้องถิ่น หมายความว่านายกเทศมนตรีตำบลสีคิ้วข้อ ๕ห้ามมิให้ผู้ใดกระทำการก่อสร้างดัดแปลงหรือเปลี่ยนการใช้อาคารพาณิชยกรรมเพื่อใช้ในการประกอบกิจการพาณิชยกรรมค้าปลีกค้าส่งสินค้าอุปโภคบริโภคที่ใช้ในชีวิตประจำวันที่มีพื้นที่รวมกันตั้งแต่สามร้อยตารางเมตรขึ้นไปหรือไม่เกินสามร้อยตารางเมตรแต่มีพื้นที่เหลือจากการก่อสร้างตัวอาคารหรือพื้นที่อื่นที่อาจใช้ประกอบเป็นลานขนถ่ายสินค้าขึ้นในเขตเทศบาลตำบลสีคิ้วข้อ ๖ผู้ใดกระทำการอันเป็นการฝ่าฝืนเทศบัญญัตินี้มีความผิดตามที่กำหนดไว้ในพระราชบัญญัติควบคุมอาคาร พ.ศ. ๒๕๒๒และที่แก้ไขเพิ่มเติม รวมตลอดถึงกฎหมายลำดับรองลงมาทุกประการโดยอนุโลมข้อ ๗ให้นายกเทศมนตรีตำบลสีคิ้วรักษาการให้เป็นไปตามเทศบัญญัตินี้ รวมทั้งให้มีอำนาจออกระเบียบ ข้อบังคับ ประกาศหรือมีคำสั่ง เพื่อปฏิบัติการให้เป็นไปตามเทศบัญญัตินี้ประกาศณ วันที่ ๒๐ มิถุนายน พ.ศ. ๒๕๕๐ปรีชาจันทรรวงทองนายกเทศมนตรีตำบลสีคิ้วหมายเหตุ:- เหตุผลในการประกาศใช้เทศบัญญัติฉบับนี้ คือเนื่องจากปัจจุบันประชากรในเขตเทศบาลตำบลสีคิ้ว ได้มีจำนวนเพิ่มมากขึ้นจึงทำให้ปัจจุบันพี่น้องประชาชนเริ่มมีความเป็นอยู่ที่แออัดประกอบกับเทศบาลตำบลสีคิ้วมีภูมิประเทศซึ่งเป็นทางผ่านสู่พื้นที่จังหวัดในเขตภาคเหนือและภาคตะวันออกเฉียงเหนือตอนบนวันหนึ่งๆ จึงมียวดยานพาหนะสัญจรไปมา เพื่อออกไปสู่จังหวัดต่างๆ ดังกล่าวเป็นจำนวนมากจึงทำให้การจราจรติดขัด โดยเฉพาะในช่วงเวลาเช้า เย็น ซึ่งเป็นช่วงเวลาเร่งด่วนสภาพการจราจรเริ่มมีการติดขัดเพิ่มมากขึ้นทั้งพื้นผิวจราจรในถนนชุมค้าซึ่งเป็นถนนสายหลักตั้งอยู่ใจกลางเมืองเทศบาลตำบลสีคิ้วที่ยวดยานพาหนะต้องใช้วิ่งผ่านไปมาทั้งสองข้างจะมีอาคารพาณิชย์ตั้งอยู่เกือบตลอดแนวทำให้ถนนมีสภาพคับแคบไม่สามารถขยายผิวจราจรออกไปได้อีกเมื่อรถที่วิ่งเข้ามาในถนนชุมค้า หากการจราจรเกิดการติดขัด รถจะถอยหลังหรือกลับรถวิ่งออกไปใช้เส้นทางอื่นไม่ได้ดังนั้นหากปล่อยให้มีการสร้างอาคารพาณิชย์ขนาดใหญ่ ซึ่งประกอบกิจการค้าปลีกค้าส่งสินค้าประเภทเครื่องอุปโภค และบริโภคขึ้นในเขตเทศบาล วันหนึ่งจะต้องมียวดยานพาหนะของผู้บริโภคขับขี่เข้ามาใช้บริการเป็นจำนวนมาก อันจะก่อให้เกิดปัญหาการจราจรติดขัดและเกิดมลพิษจากท่อไอเสียเพิ่มขึ้นอย่างรุนแรงจนไม่อาจเยียวยาได้และเมื่อถึงเวลานั้นเทศบาลตำบลสีคิ้วคงไม่อาจเป็นเมืองน่าอยู่ได้ต่อไปจึงจำเป็นต้องตราเทศบัญญัตินี้ปริยานุช/ผู้จัดทำ๙ตุลาคม ๒๕๕๐[๑]ราชกิจจานุเบกษา เล่ม ๑๒๔/ตอนพิเศษ ๑๓๑ ง/หน้า ๑๗/๒๔ กันยายน ๒๕๕๐